Diari Oficial de la Generalitat Valenciana


Sumari del DOGV 5884, del 03-11-2008 (2008/12905)

RESOLUCIÓ d'1 d'abril de 2008, de la Direcció General per al Canvi Climàtic, per la qual atorga a l'empresa Tovanpor, SLU l'autorització ambiental integrada per a una planta d'atomització d'argiles i cogeneració al terme municipal d'Onda (Castelló).
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5884

Data del DOGV
:   03-11-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/12555


Data del document
:   01-04-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Onda
    * empresa privada
    * edifici industrial
    * ceràmica

RESOLUCIÓ d'1 d'abril de 2008, de la Direcció General per al Canvi Climàtic, per la qual atorga a l'empresa Tovanpor, SLU l'autorització ambiental integrada per a una planta d'atomització d'argiles i cogeneració al terme municipal d'Onda (Castelló). [2008/12050]  
Vistos els documents que es troben en l'expedient 216/06 IPPC, instruït a instàncies de l'empresa Tovanpor, SLU (abans Compacglass, SL -factoria II-) a fi d'obtenir l'autorització ambiental integrada per a una planta de fabricació d'atomitzatció d'argiles i cogeneració, s'emet aquesta resolució de conformitat amb els següents  
Antecedents de fet  
Primer. Amb data 18 de desembre de 2006, el Sr. José Camps Ramírez, en representació de l'empresa Compacglass, SL (factoria II) amb CIF B-12647699, presenta en aquesta Conselleria una sol·licitud d'autorització ambiental integrada per a una planta d'atomització d'argiles i cogeneració, ubicada a les instal·lacions d'Onda Cogeneración, SL, ctra. Onda - Vila-real, km 35, d'Onda (Castelló).  
Segon. Amb data 11 de gener de 2007 es requereix a l'interessat nova documentació, que presenta amb dates 22 i 26 de febrer i 14 de maig de 2007.   
En l'esmentada documentació es troba l'informe de compatibilitat urbanística emés per l'Ajuntament d'Onda i l'acreditació del canvi de titularitat, mitjançant el qual Compacglass, SL (factoria II) passa a denominar-se Tovanpor, SLU, amb CIF B-96662242 i domicili social al Camí de Pals, 13 d'Onda (Castelló).  
Tercer. Una vegada admesa a tràmit la sol·licitud, la Conselleria remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada.  
Quart. Amb data 27 de setembre de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació i se'n publica l'anunci en el Diari Oficial de la Comunitat Valenciana (DOGV núm. 5608).  
Durant aquest període no es presenten al·legacions al projecte ni a aquesta Conselleria ni a l'Ajuntament d'Onda. En l'expedient consta el certificat de la informació pública.  
Cinqué. Transcorregut el període d'informació pública i segons el que disposa l'article 18 de la Llei 16/2002, l'expedient es remet a l'Ajuntament d'Onda, sense que fins avui s'haja rebut l'informe corresponent.  
Així mateix, s'ha incorporat a l'expedient l'informe d'adequació del Servei de Protecció de l'Ambient Atmosfèric i del Servei de Residus Industrials.  
Sisé. Amb data 11 de març de 2008 s'envia un ofici per al tràmit d'audiència a l'interessat i amb data 17 de març de 2008 es rep un escrit en el qual manifesta la seua decisió de no efectuar-hi al·legacions. Així mateix, presenta els nous documents d'acceptació dels residus perillosos generats.  
Seté. Finalment, amb data 25 de març de 2008 la Comissió d'Anàlisi Ambiental Integrada realitza l'avaluació ambiental del projecte i elabora la proposta de resolució que incorpora les condicions que resulten dels informes vinculants emesos.  
Als anteriors fets s'apliquen els següents  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.   
La instal·lació de referència està inclosa en l'epígraf 3.5 de l'annex I de la Llei 16/2002.  
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març, del Consell.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer. Concedir a Tovanpor, SLU l'autorització ambiental integrada per a la planta d'atomització d'argiles i cogeneració ubicada al Camí de la Lloma de Miralcamps, 4, d'Onda (Castelló), d'acord amb el projecte bàsic per a la sol·licitud d'autorització ambiental integrada subscrit al setembre de 2006 per la Sra. Nuria Ruiz López, que queda inscrita en el Registre General d'Instal·lacions IPPC de la Comunitat Valenciana amb el número 148-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en aquesta autorització els focus d'emissió de la planta, la nomenclatura dels quals serà utilitzada d'ara endavant per al millor control i comunicació de les emissions:  
Núm. de focus Descripció  
1 Atomitzador núm. 1  
2 Atomitzador núm. 4  
3 Turbina núm. 3  
Els valors límit d'emissió per a focus canalitzats i la periodicitat de controls per ECMCA seran els següents:  
(1) Queden exclosos de mesurament d'emissió de partícules els focus d'emissió directa de turbines i motors de cogeneració que usen gas natural com a combustible.  
(2) Per a focus d'origen en atomitzadors que tinguen en l'actualitat sistemes correctors de via humida instal·lats, el límit de partícules que s'ha de complir serà de 50 mg/Nm³ fins al 30 d'octubre del 2015. A partir d'aquesta data s'haurà de complir amb el límit de 30 mg/Nm³.  
1.2. Control d'emissions atmosfèriques  
1.2.1. Sistemes de depuració de partícules  
Hauran de disposar de sistemes correctors de depuració de partícules almenys els focus que evacuen corrents de gasos provinents de material pulverulent. El bon funcionament d'aquests sistemes correctors s'assegurarà mitjançant el control i registre continu, almenys d'un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge de l'esmentat paràmetre haurà de ser verificada per entitats col·laboradores de l'administració en matèria de qualitat ambiental i estar a disposició de la Conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra: Els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i la distribució dels focus emissors a l'atmosfera ha de garantir una correcta dispersió dels contaminants emesos. Concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga de manera que, a una distància equivalent a deu vegades l'altura del punt d'abocament d'un focus, no existisquen altres estructures d'alçària superior a la del mateix focus menys dos metres que produïsquen un apantallament que dificulte la dispersió i justifique tècnicament la influència de l'efecte down-wash (turbulència o rebuf).  
b)Preferiblement, la temperatura dels gasos en el punt de mostratge serà menor de 200ºC.  
c) Les mesures es realitzaran en condicions normals d'operació de les instal·lacions, es registraran els paràmetres que les determinen, i es cobriran les diferents tipologies o els grups de productes que es fabriquen en cada instal·lació.  
d) Les concentracions mesurades sempre estaran referides a condicions normals de pressió i temperatura (101,3 kPa i 273,16 K), per als gasos de combustió en base seca i un contingut d'oxigen del 18% de O2.  
2. Soroll  
S'adoptaran les mesures necessàries a la instal·lació per a evitar que es transmeten a l'entorn nivells superiors als establits en la Llei 7/2002, de 3 de desembre, de la Generalitat, de protecció contra la contaminació acústica. En concret, els límits sonors externs per a zones d'ús industrial, són:  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
Nivells Diürn Nocturn  
Soroll 70 dB(A) 60 dB(A)  
En aquest sentit, s'actuarà conforme a l'acord bilateral entre Tovanpor, SLU i Onda Cogeneración, SL, subscrit el 18 d'octubre de 2007, en el qual s'estableixen les responsabilitats derivades de la normativa d'acústica vigent, atés que la maquinària de la primera es troba ubicada a les instal·lacions de la segona.  
3. Aigües residuals i pluvials  
Les aigües residuals industrials generades a Tovanpor, SLU procedeixen de la neteja de les instal·lacions i dels refrigeradors, i seran reintroduïdes als atomitzadors de l'empresa i en el procés de mòlta i atomització de l'empresa Onda Cogeneración, SL a través del sistema d'acumulació (basses de recepció) i conducció, del qual disposa Onda Cogeneración, SL.  
Respecte a les aigües sanitàries, s'empren les instal·lacions d'Onda Cogeneración, SL, per la qual cosa l'aigua residual es tracta en la depuradora d'aquesta i es reintrodueix en el procés d'atomització.  
Així mateix, les aigües pluvials recollides a les instal·lacions d'Onda Cogeneración, SL s'evacuaran al col·lector d'aigües pluvials del polígon industrial on s'ubica la instal·lació.  
4. Protecció del sòl i de les aigües subterrànies  
Es prohibeix l'abocament a un llit, sòl o subsòl que puga deteriorar la qualitat de les aigües sense disposar de l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
S'ha de complir el que estableix el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
5. Residus  
L'activitat està subjecta als requisits establits en la Llei 10/1998, de 21 d'abril, de residus i la Llei 10/2000, de 12 de desembre, de residus de la Comunitat Valenciana, i al Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza la producció dels residus perillosos següents, sempre que la seua capacitat de generació anual siga de l'entorn de magnitud que a continuació es detalla i la producció d'argila atomitzada a les instal·lacions del centre productiu detallat en l'annex I siga de l'entorn de 449.280 t/any.  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
L'esmentat centre productiu està inscrit en el Registre de Petits Productors de Residus Perillosos de la Comunitat Valenciana.  
Els residus no perillosos generats, que es detallen a continuació, es lliuraran separadament a un gestor autoritzat.  
L'empresa haurà de disposar dels documents d'acceptació (originals o còpies compulsades) al seu nom dels tots els residus produïts, emesos per gestors autoritzats, en els quals han de coincidir la codificació i han d'estar segellats pel gestor i estar vigents.  
Els residus podran ser emmagatzemats durant un període igual o inferior a sis mesos, en el cas de perillosos, i inferior a un any, quan la destinació final siga l'eliminació, o dos anys, quan la destinació final en siga la valoració en el cas de no perillosos i posteriorment han de ser lliurats a un gestor autoritzat. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc sota teulada, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que, pel seu alt contingut líquid, puguen generar abocaments, cal disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus, la mescla dels quals, en cas de vessament, supose un augment de la seua perillositat o en dificulte la gestió.  
S'ha de disposar de l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós o no perillós en funció de la naturalesa del contaminant recollit.  
L'envasament i l'etiquetatge dels residus es farà d'acord amb allò que s'ha exposat en els articles 13 i 14 del Reial decret 833/1988, Reglament de residus tòxics i perillosos. Així mateix disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Es lliuraran els residus perillosos i no perillosos als gestors que disposen de la corresponent autorització administrativa en aquesta matèria.  
Cada quatre anys s'haurà d'elaborar un pla de prevenció i reducció de residus que es presentarà a la Direcció General per al Canvi Climàtic.  
Així mateix, emplenarà la declaració anual de productor de residus perillosos i no perillosos, la qual serà remesa a la Direcció General per al Canvi Climàtic abans de l'1 de març de cada any. En l'esmentada declaració s'especificarà l'origen i la quantitat dels residus produïts, la destinació de cadascun d'aquests i la relació dels que es troben emmagatzemats temporalment com també les incidències rellevants que s'hi hagen pogut produir, tot això relatiu a l'any objecte de la declaració.  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
5.2. Gestió de residus  
S'autoritza Tovanpor, SLU per a realitzar l'operació de valoració R5 (reciclatge o recuperació d'altres matèries inorgàniques), dels següents residus no perillosos, sempre que la seua capacitat de tractament anual siga de l'entorn de la magnitud que a continuació es detalla:  
6. Mesures que s'han d'adoptar en situacions diferents a les normals que puguen afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.  
No obstant això, si es produeix algun incident a les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a Protecció Civil, a l'ajuntament i a la Direcció General per al Canvi Climàtic.  
Una vegada produïda la situació d'emergència, la mercantil utilitzarà tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar aquestes altres:  
- Causes de l'incident.   
- Hora en què es va produir i la seua duració.   
- Característiques de l'emissió o abocament.   
- Mesures correctores adoptades.   
- Hora i forma en què es va comunicar el succés.   
En relació amb el possible dany ambiental ocasionat per l'activitat, hi serà aplicable la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que els permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, bé al sistema comunitari de gestió i auditoria mediambientals (EMAS), bé al sistema de gestió mediambiental UNE-EN ISO 14848:1996.  
Així mateix, quan es determine el cessament d'alguna de les unitats, es desmantellaran, segellaran i clausuraran les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Altres condicions  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i el control de la legionel·losi.  
S'haurà de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desenvolupa el reglament de l'esmentada llei.  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
S'ha de comprovar en el control inicial que s'han realitzat les mesures previstes en el projecte.  
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans d'aquest termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. Amb caràcter previ a la posada en marxa de l'ampliació, el titular haurà d'obtenir l'autorització d'inici de l'activitat per part d'aquesta Conselleria, sense perjudici de la necessitat d'obtenció de les llicències d'obres que calguen de conformitat amb la normativa municipal.  
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que haurà d'anar acompanyada de la documentació següent:  
- Certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat i a la resta de documentació tècnica presentada.  
- Certificats tècnics exigits per les normatives sectorials aplicables segons el tipus d'activitat.  
- Informe i certificat emés per una entitat col·laboradora acreditada per al control integrat de la contaminació segons el Decret 29/2007, de 9 de març, de modificació del Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en els quals s'acredite el compliment del contingut de l'autorització ambiental integrada.  
Quart. L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Cinqué. El titular de les instal·lacions objecte d'aquest resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries als que realitzen les actuacions de vigilància, inspecció i control.  
Sisé. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà al de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú.  
València, 1 d'abril de 2008.- El director general per al Canvi Climàtic: Jorge Lamparero Lázaro  
.  
Annex I. Descripció del projecte  
L'activitat de Tovanpor, SLU (abans Compacglass, SL -factoria II-) és la cogeneració, si bé en aquest tràmit s'inclou el canvi de titularitat de dos atomitzadors, el número 1 i el número 2, anteriorment d'Onda Cogeneración, SL, mitjançant els quals produeixen pols atomitzada.  
El procés productiu comença amb la inserció de la barbotina generada a Onda Cogeneración, SL als atomitzadors de Tovanpor, SLU i es produeix l'assecatge de la pasta. Així, la pols atomitzada per Tovanpor, SLU junt amb la produïda per Onda Cogeneració, SL es condueix per cintes a les sitges de repòs, de les quals i després d'un nou tamisatge, es carreguen als camions per a la comercialització.  
D'altra banda, es produeix la cogeneració d'energia elèctrica per mitjà d'un alternador mogut per una turbina de gas (turbina núm. 3), alhora que s'aprofiten els gasos d'escapament per a l'assecatge d'argiles als atomitzadors.  
Tant les aigües residuals industrials com les sanitàries són gestionades a les instal·lacions d'Onda Cogeneración, SL i reintroduïdes en el procés d'aquesta i en el de Tovanpor, SLU.  
Quant a les emissions atmosfèriques, les procedents dels dos atomitzadors són tractades en refrigeradors ràpids, els efluents de les quals són reintroduïts en el procés productiu de Tovanpor, SLU i Onda Cogeneración, SL i les procedents de la turbina són canalitzades i evacuades directament a l'atmosfera.  
Finalment els residus produïts per l'activitat hauran de ser emmagatzemats separadament en una zona adequada i retirats per un gestor autoritzat.